作者：无名氏
词牌/韵律：沁园春

paragraphs: 有鹤东来，鸣而向余，借篇寿词。
道临皋亭下，坡仙曾梦，锦宫城里，清献常携。
山斗才名，冰霜节操，苏赵如今重见之。
生申旦，正菊花开后，橙子黄时。
自从枳棘鸾栖。
何尚泛芙蓉绿水池。
便来归西掖，坐看红药，也应天禄，书照青藜。
顾我鸡群，来陪燕贺，且祝千年寿与齐。
樽前鹤，乃翩跹起舞，来上瑶卮。